CELEX: 52021PC0606
Language: da
Date: 2021-10-05
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 5.10.2021
            COM(2021) 606 final
            2021/0314(NLE)
            
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet")
                  1
                kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 21. april 2021 anmodede Letland om tilladelse til fortsat at anvende en foranstaltning, der fraviger de generelle principper om fradragsret for indgående moms på udgifter i forbindelse med visse personbiler, der ikke udelukkende anvendes til erhvervsmæssige formål. Sammen med anmodningen om forlængelse sendte Letland en rapport med en vurdering af den procentsats, der er fastsat for begrænsningen af fradragsretten.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 10. juni 2021 de øvrige medlemsstater om Letlands anmodning. Kommissionen meddelte ved brev af 14. juni 2021 Letland, at den rådede over alle de nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               I henhold til momsdirektivets artikel 168 og 168a kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. I henhold til momsdirektivets artikel 26, stk. 1, litra a), skal der svares moms af varer, der indgår i en virksomheds aktiver, og som anvendes til privat brug for den afgiftspligtige person selv eller for hans personale eller i øvrigt til virksomheden uvedkommende formål, såfremt disse varer har givet ret til fuldt eller delvist fradrag af momsen. Denne ordning giver mulighed for at inddrive oprindeligt fradraget moms i forbindelse med privat brug.
            
            
               Ordningen er vanskelig at anvende, når det drejer sig om personbiler, navnlig fordi det er vanskeligt at skelne præcist mellem privat og erhvervsmæssig brug. Hvis der føres registre, indebærer de en ekstra byrde for både virksomheden og forvaltningen, når de skal føres og kontrolleres. 
            
            
               I henhold til momsdirektivets artikel 395 kan medlemsstaterne anvende foranstaltninger, der fraviger bestemmelserne i momsdirektivet, for at forenkle momsopkrævningen eller for at forhindre visse former for momsunddragelse eller momsundgåelse, hvis de er blevet godkendt af Rådet.
            
            
               
                  Letland har i øjeblikket tilladelse til på grundlag af Rådets gennemførelsesafgørelse (EU) 2015/2429
                     2
                   at begrænse retten til at fradrage moms til 50 % ved erhvervelse, leasing, erhvervelse inden for Fællesskabet og import af nærmere specificerede personbiler samt ved udgifter i forbindelse med vedligeholdelse og reparation af eller brændstof til sådanne personbiler, når disse personbiler ikke udelukkende anvendes til erhvervsmæssige formål. Denne særlige foranstaltning fritager også afgiftspligtige personer for at sidestille ikkeerhvervsmæssig brug af sådanne personbiler med levering af tjenesteydelser. Personbiler er omfattet af den særlige foranstaltning, hvis de har en tilladt totalvægt på højst 3 500 kg og højst otte siddepladser foruden førerens. Personbiler, der anvendes til særlige formål, er dog ikke omfattet af begrænsningen af fradragsretten og behandles efter de almindelige regler: biler, der er erhvervet med henblik på videresalg, leje eller leasing; biler, der anvendes til person- eller varetransport (f.eks. taxaer); biler, der benyttes til køretimer; biler, der anvendes af sikkerheds- eller udrykningstjenester; biler, der anvendes som udstillingsmodeller. Gyldighedsperioden for Rådets gennemførelsesafgørelse (EU) 2015/2429 blev ved Rådets gennemførelsesafgørelse (EU) 2018/1921
                     3
                   forlænget frem til den 31. december 2021. 
               
               
                  Letlands anmodning om yderligere forlængelse af den særlige foranstaltning bygger på de samme forhold som de tidligere anmodninger. Anmodningen ledsages af en rapport, der indeholder en vurdering af den procentuelle begrænsning af fradragsretten, jf. artikel 6, stk. 2 i Rådets gennemførelsesafgørelse (EU) 2015/2429. Letland mener, at betingelserne for at anvende den særlige foranstaltning fortsat gør sig gældende, og at begrænsningen på 50 % fortsat er hensigtsmæssig. 
               
               
                  Letland bekræfter, at den særlige foranstaltning letter den administrative byrde for skatteyderne og skattemyndighederne og begrænser muligheden for at unddrage sig moms gennem ukorrekt registrering af kørsel i forbindelse med erhvervsaktiviteter og ukorrekt udfyldelse af momsangivelser. Ifølge data indgivet af Letland udgjorde SMV'er og mikrovirksomheder i 2019 knap 99,7 % af de økonomisk aktive virksomheder, hvilket skaber problemer for skattemyndighederne, når de skal kontrollere brugen af personbiler til henholdsvis erhvervsmæssige og personlige formål. Pr. 1. januar 2021 udgjorde det samlede antal registrerede erhvervsdrivende i Letland med en eller to personbiler 21 739 eller 82 % af alle registrerede erhvervsdrivende med registrerede personbiler. Eftersom mikrovirksomheder og SMV'er udgør 99,7 % af alle erhvervsdrivende, fastholder Letland, at størsteparten af personbilerne anvendes til private formål. Ifølge de indgivne data blev 87,6 % af alle personbiler tilhørende registrerede erhvervsdrivende i 2020 ikke kun brugt til erhvervsmæssige formål, men også til private formål. 
               
               
                  I betragtning af den særlige foranstaltnings positive virkninger på skatteydernes og skatteforvaltningens administrative byrde foreslås det at tillade foranstaltningen i endnu en begrænset periode frem til den 31. december 2024. En eventuel anmodning om forlængelse skal ledsages af en rapport med en vurdering af den anvendte procentsats og skal indgives til Kommissionen senest den 31. marts 2024.
               
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser i forbindelse med fradragsretten (Estland
                  4
               , Ungarn
                  5
               , Kroatien
                  6
               , Polen
                  7
               , Italien
                  8
                og Rumænien
                  9
               ). 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer til at indføre regler for, hvilke kategorier af udgifter der kan være genstand for begrænset fradragsret
                     10
                  , er en sådan fravigelse hensigtsmæssig i afventning af en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Mosdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse, der er indrømmet en medlemsstat på dennes egen anmodning, og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen og forhindre visse former for momsunddragelse eller -undgåelse. I betragtning af virksomhedernes mulighed for at opgive et lavere momsbeløb end det faktisk skyldige og skattemyndighedernes administrative byrde i forbindelse med kontrol af kørselsoplysninger vil begrænsningen på 50 % forenkle momsopkrævningen og forhindre momsunddragelse, bl.a. som følge af ukorrekt registrering og ukorrekt udfyldte momsangivelser.
               
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til momsdirektivets artikel 395 er en fravigelse af de fælles momsbestemmelser kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Letland og vedrører kun denne medlemsstat. 
               
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Formålet med forslaget er at forenkle afgiftsopkrævningen ved at fjerne kravet om, at afgiftspligtige personer skal registrere privat brug af nærmere specificerede personbiler, og samtidig at forhindre momsunddragelse gennem ukorrekt registrering. Den foreslåede foranstaltning har derfor en potentiel positiv virkning for både virksomheder og skattemyndigheder. Letland mener, at den fundne løsning er en passende foranstaltning og kan sidestilles med andre tidligere og nuværende fravigelser. 
               
            
            
               4.VIRKNINGER FOR BUDGETTET
            
            
               Forslaget vil ikke få negativ indvirkning på Unionens egne indtægter hidrørende fra moms.
            
            
               5.ANDRE FORHOLD
            
            
               
                  Forslaget er tidsbegrænset og indeholder en udløbsklausul, der er fastsat til den 31. december 2024. 
               
               
                  Såfremt Letland skulle ønske at forlænge den særlige foranstaltning ud over 2024, bør der sammen med anmodningen om forlængelse indgives en rapport til Kommissionen med en vurdering af den procentuelle begrænsning senest den 31. marts 2024.
               
            
         
         
            
               2021/0314 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem 
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  11
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
            
               ud fra følgende betragtninger: 
            
            
               (1)I henhold til artikel 168 og 168a i direktiv 2006/112/EF har en afgiftspligtig person ret til at fradrage moms på levering af varer og ydelser, der anvendes i forbindelse med personens afgiftspligtige transaktioner. I henhold til nævnte direktivs artikel 26, stk. 1, litra a), sidestilles anvendelse af virksomhedsaktiver til privat brug for afgiftspligtige personer selv eller for deres personale eller i øvrigt til virksomhedens uvedkommende formål med levering af ydelser.
            
            
               (2)Letland fik ved Rådets gennemførelsesafgørelse (EU) 2015/2429
                  12
                tilladelse til indtil den 31. december 2018 at begrænse fradragsretten for moms til 50 % ved erhvervelse, leasing, erhvervelse inden for Fællesskabet og import af personbiler med en tilladt totalvægt på højst 3 500 kg og med højst otte siddepladser foruden førerens samt ved udgifter til vedligeholdelse og reparation af samt brændstof til sådanne personbiler. Denne tilladelse fritager også afgiftspligtige personer for at sidestille brug af sådanne personbiler til ikkeerhvervsmæssige formål med levering af tjenesteydelser.
            
            
               (3)Ved Rådets gennemførelsesafgørelse (EU) 2018/1921
                  13
                blev gyldighedsperioden for gennemførelsesafgørelse 2015/2429 forlænget indtil den 31. december 2021.
            
            
               (4)Ved brev af 21. april 2021 anmodede Letland Kommissionen om tilladelse til fortsat at anvende den særlige foranstaltning, der fraviger artikel 26, stk. 1, litra a), artikel 168 og artikel 168a i direktiv 2006/112/EF, med henblik på at begrænse fradragsretten for udgifter til visse personbiler, der ikke udelukkende anvendes til erhvervsmæssige formål ("anmodningen"). 
            
            
               (5)I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved brev af 10. juni 2021 anmodningen til de øvrige medlemsstater. Kommissionen meddelte ved brev af 14. juni 2021 Letland, at den rådede over alle de oplysninger, den fandt nødvendige for at kunne vurdere anmodningen.
            
            
               (6)Letland har i overensstemmelse med artikel 6, stk. 2, i gennemførelsesafgørelse (EU) 2015/2429 indgivet en rapport med en vurdering af procentsatsen for momsfradraget. På grundlag af de foreliggende oplysninger, nemlig skatterevisionserfaring og statistiske data vedrørende privat brug af personbiler, anfører Letland, at grænsen på 50 % stadig er berettiget og hensigtsmæssig.
            
            
               (7)I betragtning af den særlige foranstaltningers positive virkninger på skatteydernes og skattemyndighedernes administrative byrde bør Letland gives tillades til fortsat at anvende den særlige foranstaltning.
            
            
               (8)Forlængelsen af den særlige foranstaltning bør begrænses i tid, så der kan foretages en vurdering af dens virkninger og af procentsatsens hensigtsmæssighed.
            
            
               (9)Såfremt Letland mener, at det er nødvendigt at forlænge den særlige foranstaltning ud over 2024, bør Letland senest den 31. marts 2024 sammen med anmodningen om forlængelse indgive en rapport til Kommissionen med en vurdering af den anvendte procentsats.
            
            
               (10)Den særlige foranstaltning vil kun i ubetydelig grad påvirke de samlede indtægter fra afgifter, der opkræves i det endelige forbrugsled, og får ingen negative indvirkninger på Unionens egne indtægter hidrørende fra moms.
            
            
               (11)Gennemførelsesafgørelse (EU) 2015/2429 bør derfor ændres —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Artikel 6 i gennemførelsesafgørelse (EU) 2015/2429 affattes således:
            
            
               "Artikel 6
            
            
               1. Denne afgørelse anvendes fra den 1. januar 2016. Den udløber den 31. december 2024.
            
            
               2. En eventuel anmodning om forlængelse af tilladelsen fastsat i denne afgørelse skal indgives til Kommissionen senest den 31. marts 2024 og skal ledsages af en rapport, som indeholder en vurdering af den procentsats, der er fastsat i artikel 1."
            
            
               Artikel 2
            
            
               Denne afgørelse er rettet til Republikken Letland.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1. 
               
               
                  
                     (2)
                  
                        Rådets gennemførelsesafgørelse (EU) 2015/2429 af 10. december 2015 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 334 af 22.12.2015, s. 15). 
               
               
                  
                     (3)
                  
                        Rådets gennemførelsesafgørelse (EU) 2018/1921 af 4. december 2018 om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 311 af 7.12.2018, s. 36).
               
               
                  
                     (4)
                  
                        Rådets gennemførelsesafgørelse (EU) 2017/1854 af 10. oktober 2017 om ændring af gennemførelsesafgørelse 2014/797/EU om tilladelse til Republikken Estland til at anvende en foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem (EUT L 265 af 14.10.2017, s. 17).
               
               
                  
                     (5)
                  
                        Rådets gennemførelsesafgørelse (EU) 2018/1493 af 2. oktober 2018 om tilladelse til Ungarn til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 252 af 8.10.2018, s. 44).
               
               
                  
                     (6)
                  
                        Rådets gennemførelsesafgørelse (EU) 2018/1994 af 11. december 2018 om tilladelse til Kroatien til at indføre en særlig foranstaltning, der fraviger artikel 26, stk. 1, litra a), og artikel 168 i Rådets direktiv 2006/112/EF om det fælles merværdiafgiftssystem (EUT L 320 af 17.12.2018, s. 35).
               
               
                  
                     (7)
                  
                        Rådets gennemførelsesafgørelse (EU) 2019/1594 af 24. september 2019 om ændring af gennemførelsesafgørelse 2013/805/EU om tilladelse til Republikken Polen til at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 248 af 27.9.2019, s. 71).
               
               
                  
                     (8)
                  
                        Rådets gennemførelsesafgørelse (EU) 2019/2138 af 5. december 2019 om ændring af beslutning 2007/441/EF om bemyndigelse af Den Italienske Republik til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 324 af 13.12.2019, s. 7).
               
               
                  
                     (9)
                  
                        Rådets gennemførelsesafgørelse (EU) 2020/1262 af 4. september 2020 om ændring af gennemførelsesafgørelse 2012/232/EU om bemyndigelse af Rumænien til at anvende foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 6).
               
               
                  
                     (10)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage den 21. maj 2014 (EUT C 153 af 21. 5. 2014, s. 3). 
               
               
                  
                     (11)
                  
                        EUT L 347 af 11.12.2006, s. 1. 
               
               
                  
                     (12)
                  
                        Rådets gennemførelsesafgørelse (EU) 2015/2429 af 10. december 2015 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 334 af 22.12.2015, s. 15).
               
               
                  
                     (13)
                  
                        Rådets gennemførelsesafgørelse (EU) 2018/1921 af 4. december 2018 om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 311 af 7.12.2018, s. 36).